MFK Stará Ľubovňa

Red Fox Stará Ľubovňa je slovenský futbalový klub mesta Stará Ľubovňa, ktorý momentálne účinkuje v 2.lige (2024/2025
História klubu.
Vznik klubu a prvé roky (1923 – 1945).
Športový klub v Starej Ľubovni bol založený 2. marca 1923. Jeho vznik je spojitý s agitáciou advokáta Dr. Emila Schicka, ktorý sa stal aj prvým predsedom klubu.
Spočiatku klub nemal ihrisko, preto sa hralo na jarmočisku za vodou. Táto plocha mala dĺžku 120 m a šírku 55 m. Futbalový klub zo začiatku nehral v žiadnej súťaži, ale zúčastňoval sa na rôznych priateľských zápasoch.
Povojnové obdobie (1946 – 1992).
Po 2. svetovej vojne hrávalo mužstvo v domácom prostredí v lokalite Vrbinky. V sezóne 1946/1947 sa ŠK Stará Ľubovňa podarilo obsadiť 1. miesto na majstrovstvách II. triedy. Následne, po dvoch kvalifikačných zápasoch s Harichovcami postúpili do I. triedy majstrovstiev. V roku 1948 sa vystaval športový štadión. Práve povojnové obdobie prialo rozvoju futbalu. ŠK v Starej Ľubovni sa v sezóne 1949/1950 prebojoval do krajskej súťaže, v ktorej hralo 6 klubov z Prešovského kraja a 6 z Košického kraja.
Futbalový oddiel už v roku 1953 dosiahol majstrovský titul v krajskej súťaži západnej skupiny a postúpil do majstrovstiev kraja. V roku 1954 došlo ku kríze vo futbalovom oddiele a vypadol z vyššej súťaže. Z klubu odišlo viacero skúsených hráčov a sezónu na jar dohrávali iba mladí hráči. Po vypadnutí zo súťaže bolo mužstvo zaradené do krajskej súťaže skupiny Šariš západ. Východiskom z tejto krízy bolo spojenie Slavoja a Slovana do jedného oddielu.
V roku 1958 futbalový oddiel Slovan hral v 1.B triede Prešovského kraja v skupine Šariš.
Pre rozvoj futbalu v meste bolo potrebné vytvoriť lepšie podmienky. V roku 1962 sa postavil nový štadión. V neskoršom období prevzal patronát nad futbalom v meste ekonomický silný domáci podnik - Skrutkáreň Stará Ľubovňa. Vďaka dobrému zázemiu sa klubu darilo úspešne rozvíjať. Postupne sa prepracoval z 1.B triedy do I.A triedy a v roku 1970 postúpilo až do oblastného majstrovstva.
Ďalšie úspechy klubu prišli v 70. rokoch 20. storočia. V ročníku 1973/1974, hrajúci pod názvom TJ Skrutkáreň, postúpil do divízie (tretia najvyššia súťaž v Československu).
Po roku 1980 bol klub už menej úspešný. Hrával len v krajskom majstrovstve a dokonca klesol aj do medziokresnej súťaže. K veľkej zmene vo fungovaní futbalu v meste došlo v roku 1989, keď sa mužstvo osamostatnilo od podniku Skrutkáreň a začalo jeho samofinancovanie.
Novodobá história (1993 – súčasnosť).
Po vzniku samostatnej Slovenskej republiky došlo v mužstve ku striedaniu generácií, čo pomohlo k postupu do 4. ligy Východoslovenského kraja. V roku 1997 došlo k zvoleniu nového výboru, klub sa zastabilizoval a o sezónu neskôr postúpil do 3. ligy Východ. 
V sezóne 2005/2006 sa mužstvu FK Stará Ľubovňa podarilo postúpiť do 2. ligy, keď si historický postup vybojovali už v 29. kole po výhre nad rezervou Tatrana Prešov. Účinkovanie mužstva v 2. lige bolo veľmi vydarené a najväčší úspech v novodobej histórii klubu prišiel na konci sezóny, keď si mužstvo po výhre nad Vranovom nad Topľou vybojovalo postup do 1. ligy (vtedajšia 2. najvyššia súťaž na Slovensku).
Od sezóny 2007/2008 klub získal nového hlavného sponzora firmu Gas Família a jeho názov sa zmenil na MFK Goral. V prvej lige klub vydržal iba jednu sezónu. Neskôr však strata hlavného sponzora zapríčinila finančné problémy a mužstvo sa začalo postupne prepadávať a v sezóne 2013/2014 sa ocitlo až v 5. lige Východ. 
V nasledujúcich sezónach mužstvo pôsobilo vo 4. a 5. lige. V sezóne 2021/2022 síce MFK ADV Stará Ľubovňa vyhralo 4. ligu Východ, ale kvôli reorganizácii súťaže nepostúpilo do vyššej súťaže.
Klub MFK ADV Stará Ľubovňa momentálne pôsobí vo IV. lige Východ.